Burjassot reparteix més de 2.100 racions d’arròs amb fesols i naps en el Dia dels Valencians
2025-07-24

La resposta del municipi de Burjassot no ha pogut ser millor per a celebrar el 9 d’Octubre, Dia de la Comunitat Valenciana. De la mà de la Clavaria de Sant Roc 2018, amb la col·laboració de la Regidoria de Festes, dirigida per Manuel Pérez Menero, es van repartir en la Pinada de la Casa de Cultura més de 2.100 racions d’arròs amb fesols i naps.

Un plat típicament valencià que també van poder degustar els burjassoters en les seues cases ja que se’ls donava l’oportunitat d’emportar-se aquest suculent manjar a les seues llars.

Matí festiu a Burjassot, amb la presència dels components de Fútbol Mesa Burjassot i de l’equip de Jocs Tradicionals El Piló que, al costat de l’Agrupació de Falles, les Clavariesas del Encuentro i les Clavarieses de la Mare de Déu de la Cabeza 2018, les Festes de Capità Uribarry, 613 Vivendes i Santa Gemma, l’AV Mestre Lope i l’Associació Cultural Andalusa Al-Andalus 25 Burjassot van fer possible que tot el municipi gaudira d’un dia tan especial.